Φαλάφελ με ταραμοσαλάτα
Μια εξαιρετική συνταγή για φαλάφελ όπως τα φτιάχνουν στον Λίβανο. Τα σερβίρουμε με ταραμοσαλάτα αντί για χούμους και παντρεύουμε την Ελλάδα με τη Μέση Ανατολή!
120 γρ. ταραμάς λευκός, 1 κρεμμύδι μεγάλο, κομμένο σε 4 κομμάτια, 300 γρ. ψωμί, χωρίς κόρα, μουλιασμένο σε νερό και καλά στυμμένο, 60 ml σόδα (αναψυκτικό), 70 ml χυμός λεμονιού, 600 ml ελαιόλαδο, 300 γρ. ρεβύθια, μουλιασμένα αποβραδίς, 4 σκελίδες σκόρδου, ψιλοκομμένες, 1 κουτ. γλυκού κύμινο, σε σκόνη, 1 κουτ. γλυκού κόλιανδρος, ξερός, σε σκόνη, 1½ κουτ. γλυκού λιβανέζικο μείγμα μπαχαρικών (ανακατεύουμε από 1/3 κουτ. γλυκού από μαύρο πιπέρι, κανέλα, τζίντζερ, μπαχάρι και μοσχοκάρυδο, όλα σε σκόνη ), 1 κουτ. γλυκού αλάτι το λευκό και τρυφερό πράσινο μέρος από 5 φρέσκα κρεμμυδάκια, ψιλοκομμένα, 3 κουτ. σούπας ταχίνι, 60 - 80 γρ. φρυγανιά, τριμμένη, 100 γρ. ρεβιθάλευρο, για το πανάρισμα (το βρίσκουμε σε μεγάλα παντοπωλεία, deli και καταστήματα με βιολογικά) ή κανονικό αλεύρι, ελαιόλαδο (για το τηγάνισμα), κυπριακές πίτες (στα σούπερ μάρκετ, μαζί με τις αραβικές και τις πίτες για σουβλάκια), ανάμεικτη πράσινη σαλάτα
Για να φτιάξουμε τα φαλάφελ με ταραμοσαλάτα, ξεκινάμε με την ταραμοσαλάτα και ρίχνουμε τον ταραμά, το κρεμμύδι, το ψωμί και το λεμόνι στο μπλέντερ ή στο μούλτι και τα χτυπάμε μέχρι να πολτοποιηθούν.Ρίχνουμε σταδιακά το ελαιόλαδο και συνεχίζουμε το χτύπημα, μέχρι να ενσωματωθεί.Βάζουμε τη σόδα και ανακατεύουμε για 1 - 2 λεπτά, μέχρι να σχηματιστεί μια αφράτη και σχετικά υδαρής κρέμα. Καλύπτουμε με μεμβράνη και αφήνουμε στο ψυγείο, μέχρι να σερβίρουμε.Σε μια βαθιά κατσαρόλα ρίχνουμε τα ρεβίθια και νερό τόσο που να τα υπερκαλύπτει κατά 5 εκ. και βράζουμε σε μέτρια φωτιά για περίπου 30 λεπτά, μέχρι να μαλακώσουν ελαφρώς.Τα στραγγίζουμε, τα αδειάζουμε στο μούλτι ή στο μπλέντερ, ρίχνουμε και το σκόρδο και τα χτυπάμε για 1 λεπτό, μέχρι να χοντροθρυμματιστούν.Αδειάζουμε σε βαθύ μπολ, προσθέτουμε τα μπαχαρικά, τα κρεμμυδάκια, το ταχίνι και τη φρυγανιά και ζυμώνουμε για περίπου 2 - 3 λεπτά, μέχρι να σχηματιστεί ένα σφιχτό μείγμα που να πλάθεται (μπορεί να χρειαστεί να προσθέσουμε 1 - 2 κουτ. σούπας φρυγανιά τριμμένη επιπλέον).Πλάθουμε 20 - 25 φαλάφελ (κεφτέδες κάπως πλακέ).Σε ένα πιάτο βάζουμε το ρεβιθάλευρο και «περνάμε» κάθε φαλάφελ μέχρι να καλυφθεί καλά. Τινάζουμε να φύγει το περιττό. Σε ένα μεγάλο βαθύ τηγάνι ρίχνουμε τόσο λάδι ώστε να καλύψει το 1/4 του σκεύους και το ζεσταίνουμε σε δυνατή φωτιά.Τηγανίζουμε τα φαλάφελ (σε δόσεις), για περίπου 2 λεπτά από κάθε πλευρά, μέχρι να ροδίσουν. Τα βγάζουμε με τρυπητή κουτάλα και τα αφήνουμε σε απορροφητικό χαρτί να στραγγίξουν τα περιττά λάδια.Σερβίρουμε τα φαλάφελ με την ταραμοσαλάτα ή κόβουμε τις πίτες στη μέση, τις αλείφουμε με ταραμοσαλάτα και γεμίζουμε με 3 - 4 φαλάφελ την καθεμιά και σαλάτα.
Ρεβύθια,Ταραμάς,Νηστίσιμα